[pic] | KUMMISSJONI TAL-KOMUNITAJIET EWROPEJ | Brussel 21.2.2007 KUMM(2007) 62 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Intejbu l-kwalità u l-produttività fuq ix-xogħol: strateġija Komunitarja 2007-2012 għas-saħħa u s-siġurtà fuq il-post tax-xogħol {SEG(2007) 214}{SEG(2007) 215}{SEG(2007) 216} KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Intejbu l-kwalità u l-produttività fuq ix-xogħol: strateġija Komunitarja 2007-2012 għas-saħħa u s-siġurtà fuq il-post tax-xogħol (Test b’rilevanza għaż-ŻEE) 1. INTRODUZZJONI Din il-Komunikazzjoni tipproponi strateġija għall-promozzjoni tas-saħħa u s-siġurtà fuq il-post tax-xogħol fl-Unjoni Ewropea mill-2007 sa l-2012. Is-saħħa u s-sigurtà fuq ix-xogħol illum il-ġurnata jirrappreżentaw wieħed mill-aspetti l-aktar importanti u l-aktar żviluppati tal-politika tal-UE dwar l-impjiegi u l-affarijiet soċjali[1]. Permezz ta’ l-adozzjoni u l-applikazzjoni f’dawn l-aħħar għexieren ta’ snin ta’ korp enormi ta’ testi leġiżlattivi Komunitarji, kien possibbli li jittejbu l-kundizzjonijiet tax-xogħol fl-Istati Membri tal-UE kif ukoll li jsir progress konsiderevoli fit-tnaqqis tad-diżgrazzji u l-mard b’rabta max-xogħol. Bil-għan li terġa’ tqajjem il-politika dwar is-saħħa u s-siġurtà fuq il-post tax-xogħol, fl-2002, il-Kummissjoni Ewropea ħasbet għal strateġija Komunitarja ġdida għall-perjodu 2002-2006. Din kienet ibbażata fuq approċċ globali tal-benessri fuq ix-xogħol li tikkunsidra l-evoluzzjoni fid-dinja tax-xogħol u r-riskji ġodda li tfaċċaw, b’mod partikolari ta’ natura psikosoċjali. Ir-rapport dwar il-valutazzjoni ta’ l-istrateġija Komunitarja għas-saħħa u s-siġurtà fuq il-post tax-xogħol 2002-2006[2] jgħid fil-konklużjoni tiegħu li din l-istrateġija tat spinta lill-politiki ta' prevenzjoni fuq livell nazzjonali, ippreżentat argumenti koerenti u konvinċenti favur sħubija sabiex jintlaħqu għanijiet komuni u ġiegħlet lill-partijiet interessati bil-prevenzjoni li jirriflettu b’mod strateġiku dwar kif jistgħu jilħqu dawn l-għanijiet; hija rawmet kuxjenza dwar l-importanza tas-saħħa u s-sigurtà fl-ambjent tax-xogħol, bħala parti integrali tal-ġestjoni tal-kwalità u elementi li jiddeterminaw kemm l-andament ekonomiku kif ukoll il-kompetittività. Fil-qafas ta’ l-istrateġija ta’ Liżbona, l-Istati Membri għarfu li l-garanzija tal-kwalità u tal-produttività fuq ix-xogħol jistgħu jikkontribwixxu bil-kbir għall-promozzjoni tat-tkabbir ekonomiku u l-impjiegi. Fil-fatt, in-nuqqas ta’ ħarsien effettiv tas-saħħa u s-sigurtà fuq ix-xogħol jista’ jwassal għal assenteiżmu b’riżultat ta’ diżgrazzji fuq ix-xogħol u mard li hu marbut miegħu, kif ukoll għal invalidità permanenti ta’ oriġini professjonali. Dan mhux biss għandu dimensjoni umana sinifikanti, iżda jħalli wkoll impatt negattiv kbir fuq l-ekonomija. L-ispejjeż ekonomiċi enormi tal-problemi marbuta mas-saħħa u s-sigurtà fuq il-post tax-xogħol ixekklu t-tkabbir ekonomiku u jaffettwaw il-kompetittività tan-negozji fl-UE. Parti konsiderevoli ta’ dawn l-ispejjeż jaqgħu wkoll taħt is-sistemi ta’ sigurtà soċjali u l-finanzi pubbliċi. Fl-2001, il-Kunsill Ewropew ta’ Stokkolma għall-2010 iffissa l-mira li jtella’ r-rata medja ta' impjieg għal 50% fl-UE għall-kategorija ta’ età, irġiel u nisa, bejn 55 u 64 sena. Il-Kunsill Ewropew ta’ Barċelona ta’ l-2002 ikkonkluda li “jeħtieġ li minn issa sa l-2010, bejn wieħed u ieħor tiżdied gradwalment b’ħames snin l-età medja effettiva ta’ meta tieqaf l-attività professjonali fl-Unjoni Ewropea”. L-organizzazzjoni moderna tax-xogħol, kif ukoll is-saħħa u s-sigurtà fl-ambjent tax-xogħol, jistgħu jikkontribwixxu sew għal dan billi jiggarantixxu s-serħan tal-moħħ fuq ix-xogħol, ikabbru kemm jista’ jkun il-kapaċità tax-xogħol ta’ kull individwu kif ukoll jipprevjenu t-tluq prematur mis-suq tax-xogħol. Biex titjieb id-dispożizzjoni għall-impjieg tan-nisa u l-irġiel u l-kwalità tal-ħajja professjonali, jeħtieġ ukoll isir progress fil-qasam tal-ugwaljanza bejn is-sessi. L-inugwaljanzi, kemm fid-dinja tax-xogħol kif ukoll barra, jistgħu jaffettwaw is-sigurtà u s-saħħa tan-nisa fuq ix-xogħol[3] u għalhekk jinfluwenzaw il-produttività tagħhom. Il-kwistjonijiet speċifiċi marbutin mas-sigurtà u s-saħħa ta’ l-irġiel fuq ix-xogħol, jistħoqqilhom madankollu huma wkoll, l-attenzjoni kollha neċessarja. Il-politiki nazzjonali u ta’ l-UE għandhom jikkontribwixxu għal ħolqien ta’ ambjenti tax-xogħol u servizzi tas-saħħa fuq il-post tax-xogħol li jippermettu lill-ħaddiema jipparteċipaw b’mod sħiħ u produttiv fil-ħajja professjonali sa tard f’ħajjithom. L-għan tagħna għandu jkun sitwazzjoni li fiha x-xogħol isaħħaħ is-saħħa u l-kuntentizza personali u li fiha d-dħul fis-suq tax-xogħol u ż-żamma fl-impjieg itejbu s-saħħa globali tal-popolazzjoni. F’dan il-kuntest, huwa importanti li nisħqu fuq il-kontribuzzjoni li saħħa tajba fuq ix-xogħol tista’ tagħti lis-saħħa pubblika b'mod ġenerali. Il-post tax-xogħol, b’mod partikolari, huwa addattatat ħafna bħala qafas għall-attivitajiet ta’ prevenzjoni u promozzjoni tas-saħħa. Tul il-perjodu kopert mill-istrateġija Komunitarja 2002-2006, irreġistrajna tnaqqis importanti tan-numru ta’ diżgrazzji fuq il-post tax-xogħol. L-istrateġija l-ġdida 2007-2012 tipproponi li tkun terġà iżjed ambizzjuża u li tnaqqas b’25 % r-rata ta’ l-effett globali tad-diżgrazzji fuq il-post tax-xogħol sa l-2012 fl-UE-27, billi jitjieb il-ħarsien tas-saħħa u ta' sigurtà tal-ħaddiema, u tikkontribwixxi b'hekk b'mod essenzjali għas-suċċess ta’ l-istrateġija għat-tkabbir u l-impjiegi. 2. SFIDI PRINĊIPALI RELATATI MAS-SAĦĦA U S-SIGURTÀ FUQ IL-POST TAX-XOGĦOL L-approċċ innovattiv ta’ l-istrateġija Komunitarja 2002-2006 illum il-ġurnata qed tħalli l-frott. L-Istati Membri għamlu progress reali f'dak li għandu x'jaqsam mat-tfassil ta' strateġiji u programmi ta’ azzjoni nazzjonali aktar immirati. Mill-2000 sa l-2004 (l-aktar data riċenti disponibbli), ir-rata ta’ diżgrazzji mortali fuq ix-xogħol fl-UE-15 naqqset bi 17%, u d-diżgrazzji fuq ix-xogħol li jiġġeneraw assenza ta’ aktar minn 3 ijiem naqqsu bi 20%[4]. Dawn it-tendenzi pożittivi huma mistennija jkomplu hekk kif aktar ċifri riċenti jkunu disponibbli . Minkejja l-progressi li saru, l-aħħar riżultati tar-raba’ stħarriġ Ewropew dwar il-kundizzjonijiet tax-xogħol juru li n-numru ta’ ħaddiema Ewropej jissoktaw jaħsbu li s-saħħa jew is-sigurtà tagħhom se jitqiegħdu fil-periklu minħabba x-xogħol tagħhom. - kważi 28% tal-ħaddiema Ewropej jiddikjaraw li jbatu minn problemi ta' saħħa mhux aċċidentali li huma jew jistgħu jiġu kkawżati jew aggravati mix-xogħol ta’ issa jew ta' qabel. - bħala medja, 35% tal-ħaddiema jaħsbu li xogħolhom jikkostitwixxi riskju fuq saħħithom. Barra minn hekk, it-tnaqqis fir-riskji marbutin max-xogħol mhux l-istess kullimkien: - ċerti kategoriji ta' ħaddiema jibqgħu esposti ħafna għar-riskji marbutin max-xogħol (il-ħaddiema żgħażagħ, il-ħaddiema b’impjieg prekarju, il-ħaddiema akbar fl-età u l-ħaddiema migranti). - ċerti kategoriji ta’ intrapriżi huma aktar vulnerabbli (l-SMEs b’mod partikolari, għandhom inqas riżorsi biex iwaqqfu sistemi kumplessi ta’ ħarsien għall-ħaddiema, filwaqt li wħud minnhom għandhom tendenza li jiġu affettwati aktar mill-impatt negattiv tal-problemi tas-saħħa u s-sigurtà). - ċerti setturi ta’ attività jibqgħu perikolużi ħafna (il-bini / l-inġinerija ċivili, il-biedja, is-sajd, it-trasport, is-saħħa u s-servizzi soċjali). Bosta sfidi relatati mas-saħħa u s-sigurtà, diġà rrapurtati matul il-perjodu preċedenti, jibqgħu jżidu fl-importanza. Qed nitkellmu l-aktar fuq: - l-evoluzzjoni demografika u l-popolazzjoni attiva li qed tixjieħ; - Ix-xejriet ġodda fl-impjieg, inkluż l-iżvilupp fil-qasam ta’ min jaħdem għal rasu, is-sotto-kuntratti u ż-żieda fl-impjiegi fi ħdan l-SME; - il-flussi migratorji ġodda u akbar lejn l-Ewropa. Barra minn hekk, il-parteċipazzjoni tan-nisa fl-impjieg tibqa’ tiżdied u ħafna drabi ġġib magħha segregazzjoni tas-sessi fis-suq tax-xogħol. Minħabba f’hekk huwa neċessarju li l-aspetti tas-saħħa u s-sigurtà speċifiċi għan-nisa jkunu kkunsidrati aħjar. Jiżviluppaw ċerti tipi ta’ mard b’rabta max-xogħol (problemi skeletro-muskolari, infezzjonijiet u wġigħ relatat ma’ tensjonijiet psikoloġiċi). In-natura tar-riskji marbutin max-xogħol tinbidel skond ir-ritmu li bih jiżdiedu l-innovazzjonijiet, fl-iżvilupp ta’ fatturi ġodda ta’ riskju (vjolenza fuq ix-xogħol, inkluż fastidju sesswali u morali, vizzji) u fit-trasformazzjoni tax-xogħol (ħajja professjonali iżjed imfarka ). Dawn il-bidliet jirrikjedu li nifhmu aħjar il-fenomenu permezz ta’ riċerka speċjalizzata, sabiex jiġu definiti miżuri effettivi ta’ prevenzjoni. Fl-aħħar, fl-Istati Membri jeżistu differenzi sostenzjali fil-livell ta’ implimentazzjoni konkreta tal-leġiżlazzjoni Komunitarja. Minħabba dawn ir-raġunijiet kollha, huwa xieraq li jitkomplew u jiġu żviluppati aktar l-isforzi fir-rigward tal-promozzjoni tas-saħħa u s-sigurtà fuq ix-xogħol matul il-ħames snin li ġejjin. 3. GĦANIJIET TA’ L-ISTRATEĠIJA KOMUNITARJA 2007-2012 Tnaqqis kontinwu, sostenibbli u omoġenju tad-diżgrazzji fuq ix-xogħol u tal-mard b’rabta max-xogħol jibqa’ l-għan ewlieni ta’ l-istrateġija Komunitarja għall-perjodu 2007-2012. Il-Kummissjoni tqis li l-għan globali ta’ dan il-perjodu għandu jkun li għal 100 000 ħaddiem, jitnaqqsu b’25%, id-diżgrazzji fuq il-post tax-xogħol fuq il-livell ta’ l-UE-27. Sabiex tintlaħaq din il-mira ambizzjuża, hemm proposti l-għanijiet prinċipali li ġejjin: - niggarantixxu l-implimentazzjoni tajba tal-leġiżlazzjoni ta’ l-UE (ara punti 4.1, 4.2); - nappoġġjaw lill-SME fl-implimentazzjoni tal-leġiżlazzjoni fis-seħħ (ara l-punt 4.1); - naddattaw il-qafas legali biex jaqbel ma’ l-iżviluppi tad-dinja tax-xogħol u jiġi ssimplifikat, b’mod partikolari għall-SMEs (ara l-punt 4.3); - ngħinu fl-iżvilupp u l-implimentazzjoni ta’ l-istrateġiji nazzjonali (ara l-punt 5); - inħajru t-tibdil fl-imġiba tal-ħaddiema, kif ukoll inressqu lil min iħaddimhom favur is-saħħa (ara l-punt 6) ; - niżviluppaw metodi għall-identifikazzjoni u l-valutazzjoni ta’ potenzjali ġodda (ara l-punt 7); - intejbu ż-żamma tal-progressi li diġà sar (ara l-punt 8); - nippromwovu s-saħħa u s-sigurtà fuq livell nazzjonali (ara l-punt 9). 4. INTRODUZZJONI TA’ QAFAS LE Ġ I Ż LATTIV MODERN U EFFETTIV 4.1. Insaħħu l-implimentazzjoni tal-leġiżlazzjoni Komunitarja L-implimentazzjoni effettiva ta’ l- acquis communautaire hija indispensabbli għall-protezzjoni tal-ħajja u s-saħħa tal-ħaddiema u fl-istess waqt tiżgura li l-intrapriżi attivi kollha fis-suq kbir Ewropew ikunu fuq l-istess livell. Fl-2004, il-Kummissjoni adottat ir-rapport tagħha dwar l-implimentazzjoni fil-prattika tal-qafas tad-Direttiva 89/391/KEE u ta' l-ewwel ħames direttivi partikolari tagħha[5]. Il-konklużjonijiet ewlenin jikkonfermaw l-impatt pożittiv tagħhom fuq il-livelli nazzjonali ta’ protezzjoni. Dan ir-rapport jidentifika madankollu lakuni kbar fl-applikazzjoni tal-leġiżlazzjoni Komunitarja, b’mod partikolari fis-setturi meqjusa ta’ riskju u għall-kategoriji ta’ ħaddiema l-aktar vulnerabbli (żgħażagħ, ħaddiema b’kuntratt fiss u ħaddiema bi kwalifiki baxxi), speċjalment fl-SME u s-settur pubbliku. Rispett akbar lejn il-leġiżlazzjoni Komunitarja jikkontribwixxi effettivament għal tnaqqis ta’ diżgrazzji fuq ix-xogħol u l-mard b’rabta miegħu. Biex jintlaħaq dan il-għan, jeħtieġ li jiżdied l-impenn ta’ kulħadd, kemm fuq livell Komunitarju kif ukoll fuq dak nazzjonali. Min-naħa tagħha, il-Kummissjoni, fir-rwol tagħha ta' gwardjana tat-trattati sa tara li d-direttivi Komunitarji jiġu mibdula u implimentati b’mod effettiv. Hi se tgħin lill-Istati Membri għal dan il-għan, iżda se tkun aktar viġilanti, u se tniedi, jekk ikun meħtieġ, proċeduri ta’ vjolazzjoni, kif diġà għamlet fl-imgħoddi. Min-naħa tagħhom, l-Istati Membri għandhom id-dmir li jiżguraw l-effett sħiħ tal-leġiżlazzjoni Komunitarja. F’dan il-kuntest is-saħħa u s-sigurtà fl-impriżi Ewropej jinsabu fiċ-ċentru tal-preokkupazzjonijiet tal-Kummissjoni. Hemm bżonn ta' rispons aħjar għaċ-ċirkostanzi partikolari u bżonnijiet ta' l-SMEs, b'mod partikolari f'dak li għandu x'jaqsam mal-valutazzjoni tar-riskji, il-parteċipazzjoni u t-taħriġ tal-ħaddiema, u għaċ-ċirkostanzi fis-setturi tradizzjonalment b'riskji għoljin bħall-biedja, il-bini u t-trasport. L-istrateġiji nazzjonali għandhom għaldaqstant jagħtu prijorità lill-implimentazzjoni ta' numru ta' strumenti li jiggarantixxu livell għoli ta' rispett għal-leġiżlazzjoni, b’mod speċjali fl-SME u fis-setturi b' riskju għoli: - id-diffużjoni ta’ prattiki tajbin fuq livell lokali; - it-taħriġ tal-maniġers u l-ħaddiema; - l-iżvilupp ta’ għodod sempliċi biex jiffaċilitaw il-valutazzjoni tar-riskji; - id-diffużjoni ta’ informazzjoni f’lingwaġġ sempliċi u ta’ linji gwida faċli biex jinftehmu u jiġu applikati; - diffużjoni aħjar ta’ informazzjoni u aċċess akbar għall-pariri; - l-aċċess għal servizzi esterni ta’ prevenzjoni ta' kwalità għolja u bi prezz raġonevoli; - l-użu ta’ spetturi tax-xogħol bħala intermedjarji sabiex l-SME jirrispettaw aktar il-leġiżlazzjoni, għall-ewwel permezz ta’ l-edukazzjoni, il-persważjoni u l-inkoraġġiment, imbagħad, jekk hemm bżonn, b’miżuri imposti; - l-użu ta’ inċentivi ekonomiċi fuq livell Komunitarju (pereżempju permezz tal-fondi strutturali) u nazzjonali, b’mod speċjali għall-intrapriżi żgħar u dawk żgħar ħafna. Il-Kummissjoni, permezz tal-programm il-ġdid PROGRESS u b’kooperazzjoni mal-Kumitat Konsultattiv għas-Saħħa u s-Sigurtà fuq il-post tax-Xogħol (il-KKSS), sa tkompli tfassal gwidi prattiċi għall-applikazzjoni korretta tad-direttivi 92/57/KEE (siti tax-xogħol temporanji jew mobbli)[6], 2004/40/KE (kampi elettromanjetiċi)[7] u 2006/25/KE (radjazzjonijiet ottiċi)[8] . Jekk ikun meħtieġ. il-linji ta’ gwida se jikkunsidraw ukoll l-opinjoni xjentifika futura tal-Kumitat Xjentifiku dwar ir-riskji għas-saħħa li qegħdin jitfaċċaw u li ġew identifikati dan l-aħħar. L-Aġenzija Ewropea għas-Siġurtà u s-Saħħa fuq il-post tax-xogħol (Aġenzija Ewropea), sa tikkonċentra l-iniżjattivi tagħha ta’ ħolqien ta’ kuxjenza, ta’ promozzjoni u diffużjoni ta’ prattiki tajbin fis-setturi b’riskji għoljin u l-SME. Il-KKSS ikompli jaħdem bil-għan li jiddetermina liema huma l-oqsma li jeħtieġu t-tfassil ta’ gwidi ta’ prattiki tajbin kif ukoll jagħmilhom aktar faċli li jinftehmu mill-SME. | Il-prattika toħroġ fil-beraħ id-diffikultajiet kbar fl-applikazzjoni tal-leġiżlazzjoni tas-saħħa u s-sigurtà f’sitwazzjonijiet ta’ sotto-kuntratti fejn kull min jimpjega jipprova jillimita l-azzjonijiet preventivi lill-ħaddiema tiegħu stess. Dawn is-sitwazzjonijiet li qed jiżdiedu jistħoqqilhom attenzjoni partikolari, kemm fuq livell nazzjonali kif ukoll fuq dak Komunitarju. Il-Kummissjoni, b’kooperazzjoni mal-KKSS, sa teżamina l-modi ta’ kooperazzjoni bejn min jimpjega meta, fuq l-istess post tax-xogħol, ikun hemm bosta livelli ta’ sotto-kuntratti, kif ukoll l-opportunità li tagħmel xi rakkomandazzjonijiet. | L-implimentazzjoni ta’ l-Artikolu 7 tad-Direttiva ta' Qafas 89/391/KEE tikxef disparitajiet kbar relatati mal-kwalità, il-firxa u l-aċċessibilità tas-servizzi ta' prevenzjoni. Dan jista' jkun minħabba li l-Istati Membri jagħtu definizzjonijiet differenti tal-kompetenzi u d-dispożizzjonijiet meħtieġa kif ukoll mod eċċessiv li bih jiġu esterjorizzati l-attivitajiet preventivi. Fuq il-bażi tal-valutazzjoni tas-sitwazzjoni fuq il-livell Ewropew, il-Kummissjoni sa teżamina l-opportunità li tadotta rakkomandazzjoni u tistieden lill-Istati Membri jieħdu inizjattivi li jiffaċilitaw l-aċċess għal servizzi ta' prevenzjoni ta’ kwalità fil-każ ta’ intrapriżi li m’għandhomx kompetenzi interni, b'mod partikolari għall-SME. | 4.2. Inżidu l-kooperazzjoni fil-kontroll ta’ l-applikazzjoni tal-leġiżlazzjoni Applikazzjoni effettiva u ekwivalenti tal-leġiżlazzjonijiet nazzjonali li jibdlu l- acquis communautaire fir-rigward tas-saħħa u s-sigurtà fuq ix-xogħol hija kundizzjoni indispensabbli għall-garanzija ta’ livelli ta’ protezzjoni simili fl-Istati Membri kollha. Il-Kummissjoni se tkompli tippromwovi, fuq livell Komunitarju, ix-xogħol tal-Kumitat ta’ Livell Għoli għall-Eżaminar tax-Xogħol (il-KLoEX) bil-għan li titjieb l-effiċjenza fil-kontroll u s-superviżjoni ta’ l-applikazzjoni tal-leġiżlazzjoni, tiġi ffaċilitata l-kooperazzjoni bejn l-ispezzjonijiet tax-xogħol u jiġu intensifikati l-azzjonijiet konġunti fuq livell ta’ setturi jew riskji partikolari. Il-KLoEX hu mistieden biex: jeżamina r-raġunijet li qed iwasslu għal differenzi fir-rati ta’ diżgrazzji fuq il-post tax-xogħol fl-Istati Membri u jaqsmu l-esperjenzi tagħhom li jikkonċernaw soluzzjonijiet innovattivi li taw prova ta’ l-effiċjenza tagħhom. japprofondixxi x-xogħol tiegħu, fl-analiżi ta' l-impatt tar-regolament REACH, dwar ir-rwol ta' l-ispezzjonijiet tax-xogħol u jiżviluppa sinerġiji b'kooperazzjoni ma' korpi ta' spezzjoni oħrajn responsabbli għas-sorveljanza tas-suq u tal-politika ambjentali. jiżviluppa aktar mekkaniżmi ta’ skambju ta’ informazzjoni li jikkonċernaw problemi ta’ applikazzjoni prattika u jippermettu li dawn jiġu indirizzati b’mod konġunt. isaħħaħ il-kooperazzjoni tiegħu mal-KKSS, speċjalment f'dak li hu xogħol preparatorju relatat ma’ inizjattivi leġiżlattivi u ma’ valutazzjoni ta’ l-implimentazzjoni tad-direttivi. | - Fuq livell nazzjonali , huwa xieraq li jiġu maħsuba l-modi xierqa li jippermettu lill-ispetturi tax-xogħol jiżguraw li l-parteċipanti kkonċernati jirrispettaw l-obbligi tagħhom u jkunu f’qagħda li jeżerċitaw id-drittijiet tagħhom, inkluż kontrolli li jwasslu għall-applikazzjoni effettiva ta’ sanzjonijiet dissważivi u proporzjonati u l-proċeduri kontra min jonqos li jwettaq ir-regolamenti tas-saħħa u s-sigurtà. L-isfidi l-ġodda, fosthom il-flussi migratorji, jiġġustifikaw kontrolli aktar immirati u t-twessigħ tal-konoxxenza ta’ l-ispetturi. 4.3. Simplifikazzjoni tal-qafas leġiżlattiv u addattament għall-bidliet Il-Kummissjoni sa tara li l-qafas regolatorju jiġi addattat skond l-aħħar progressi tekniċi u skond l-iżvilupp fid-dinja tax-xogħol, filwaqt li jirrispetta l-prinċipji ta' leġiżlazzjoni koerenti, sempliċi u effikaċi u l-għan Komunitarju li jitnaqqsu l-ispejjeż amministrattivi li jitfgħu piż żejjed fuq l-intrapriżi. ll-Kummissjoni : sa tkompli taħdem, permezz ta' konsultazzjonijiet li għaddejjin ma’ l-imsieħba soċjali, fuq inizjattivi possibbli bil-għan li tissaħħaħ il-prevenzjoni tar-riskji skeletro-muskolari, ta’ l-aġenti karċinoġeni u tar-riskji ta’ infezzjonijiet li jittieħdu mit-tniġġis bil-labar. sa tadotta t-tielet lista ta’ valuri indikattivi għall-aġenti kimiċi, sa tagħmel rapport li jivvaluta l-implimentazzjoni tad-Direttivi 92/57/KEE (siti tax-xogħol temporanji jew mobbli) u 92/58/KEE (sinjali tas-siġurtà u/jew tas-saħħa fuq ix-xogħol)[9], 92/91/KEE (industriji ta’ l-estrazzjoni tal-minerali permezz tat-tħaffir)[10] u 92/104/KEE (industriji ta’ l-estrazzjoni tal-minerali mill-wiċċ jew minn taħt l-art)[11] kif ukoll 92/29/KEE (assistenza medika abbord bastimenti)[12] u 93/103/KE (bastimenti tas-sajd)[13], sa tivvaluta l-miżuri li ttieħdu wara r-rakkomandazzjonijiet dwar il-ħaddiema li jaħdmu għal rashom[14] u dwar il-lista Ewropea ta’ mard b’rabta max-xogħol[15]. | - Il-valutazzjoni tal-qafas regolatorju amministrattiv u istituzzjonali u kif dan jista’ jiġi ssimplifikat jibqgħu fil-qalba tal-prijoritajiet tal-Kummissjoni skond il-prinċipji mħabbra fil-komunikazzjonijiet tagħha “Intejbu r-regoli rigward it-tkabbir u l-impjiegi fl-Unjoni Ewropea[16]” u “Nimplimentaw il-programm Komunitarju ta’ Liżbona: strateġija biex jiġi ssimplifikat l-ambjent regolatorju[17]”. Il-Kummissjoni: sa tkompli bil-ħidma ta’ kodifikazzjoni tad-direttivi “saħħa u sigurtà”, billi teżamina l-possibbiltajiet li tissimplifika l-leġiżlazzjoni sabiex tnaqqas il-piż amministrattiv żejjed, mingħajr ma tikkomprometti l-kisba ta’ l-għanijiet imħabbra f’din il-komunikazzjoni, sa tipproponi emenda tad-deċiżjoni li twaqqaf il-KLoEX sabiex jitnaqqsu n-numru tal-membri u jitjieb l-operat tiegħu, sa tippromwovi t-tfassil ta’ metodoloġija komuni ta’ kif jiġu vvalutati d-direttivi relatati mas-saħħa u s-siġurtà fuq ix-xogħol fid-dawl tad-direttiva li jmiss dwar is-simplifikazzjoni u r-razzjonalizzazzjoni tar-rapporti marbutin ma’ l-implimentazzjoni prattika[18]. | - Fuq livell nazzjonali , kull sforz biex ikun hemm simplifikazzjoni tanġibbli għall-intrapriżi għandu jwassal għal titjib u simplifikazzjoni tal-qafas nazzjonali mingħajr ma jitnaqqsu l-livelli eżistenti ta' protezzjoni. Il-Kummissjoni diġà pproponiet li t-titjib tar-regolamenti permezz ta’ simplifikazzjoni jiddaħħal fil-programmi nazzjonali ta’ “Liżbona” u tirrakkomanda lill-Istati Membri jagħtu rendikont ta’ l-attivitajiet tagħhom preżenti u dawk ippjanati. 5. NINKURAĠĠIXXU L-IŻVILUPP U L-IMPLIMENTAZZJONI TA’ L-ISTRATEĠIJI NAZZJONALI Is-suċċess ta’ l-istrateġija Komunitarja sa jkun jiddependi mill-impenn ta’ l-Istati Membri biex jadottaw strateġiji nazzjonali koerenti li jistabbilixxu l-għanijiet kwantitattivi għat-tnaqqis tad-diżgrazzji fuq ix-xogħol u tal-mard b’rabta max-xogħol, li huma mmirati lejn is-setturi u l-intrapriżi li juru l-agħar riżultati u li jindirizzaw ir-riskji l-aktar frekwenti u l-ħaddiema li huma l-aktar vulnerabbli. Id-definizzjoni ta’ dawn l-istrateġiji għandha tkun ibbażata fuq valutazzjoni ddettaljata tas-sitwazzjoni nazzjonali, bil-partiċipazzjoni attiva u l-konsultazzjoni tal-partijiet interessati kollha, b’mod partikolari ta’ l-imsieħba soċjali Il-KKSS sa jkun forum privileġġat għall-iskambju tripartitarju ta’ informazzjoni fuq il-kontenut ta’ l-istrateġiji nazzjonali, l-għanijiet tagħhom, l-azzjonijiet meħuda, l-artikulazzjoni tagħhom ma’ l-istrateġija Komunitarja u s-superviżjoni tal-progress miksub. Barra minn hekk, huwa fi ħdan il-KKSS li sa jinqasmu l-esperjenzi u l-prattiki tajbin u fejn sa jiġi żgurat li l-istrateġiji nazzjonali jiġu żviluppati b’mod koerenti u li jkunu joffru livelli ta’ protezzjoni ekwivalenti fl-UE kollha. | Erba’ taqsimiet jeħtieġu attenzjoni fl-istrateġiji nazzjonali: 5.1. Inżidu l-effiċjenza preventiva tas-superviżjoni tas-saħħa Kundizzjonijiet ħżiena ta’ saħħa fuq ix-xogħol jistgħu joħolqu effetti fit-tul u jkunu l-bidu ta’ mard b’rabta max-xogħol u problemi ta’ saħħa li jiġu osservati fi tmiem perjodu twil, jiġifieri wara li tkun ilek aktar minn 20 sena espost għalihom, bħal fil-kas ta’ l-asbestos. Is-superviżjoni tas-saħħa tal-ħaddiema hija għodda ta’ prevenzjoni ta’ prima klassi. Il-Kummissjoni tħeġġeġ lill-Istati Membri u lill-intrapriżi biex jimplimentaw proċeduri sistematiċi ta’ ġbir u analiżi ta’ data pprovduta mis-superviżjoni medika tal-ħaddiema sabiex issaħħaħ il-prevenzjoni billi tevita, madankollu, li żżid il-piż tal-formalitajiet imposti fuq l-intrapriżi. Is-sistemi nazzjonali tas-saħħa għandhom ikollhom rwol aktar attiv billi jintegraw, fost oħrajn, azzjonijiet li joħolqu kuxjenza fost it-tobba għal dak li ssemma qabel u għall-kundizzjonijiet tax-xogħol tal-pazjenti tagħhom. | 5.2. Naħdmu favur ir-riabilitazzjoni u l-integrazzjoni mill-ġdid tal-ħaddiema Ta’ kull sena, madwar 350,000 ħaddiem ikollhom jibdlu l-impjieg wara xi diżgrazzja, 300,000 isofru minn invalidità permanenti fi gradi differenti u 15,000 jiġu esklużi definittivament mis-suq tax-xogħol[19]. L-Istati Membri jitħeġġu biex jintegraw, fl-istrateġiji nazzjonali tagħhom, azzjonijiet speċifiċi (għajnuniet, taħriġ addattat għas-sitwazzjoni professjonali, eċċ.) sabiex jinfurzaw ir-riabilitazzjoni u l-integrazzjoni mill-ġdid tal-ħaddiema esklużi mid-dinja tax-xogħol għal perjodu twil minħabba xi inċident jew mard b’rabta max-xogħol jew xi diżabiltà. | 5.3. Naffaċċjaw it-tibdiliet soċjali u demografiċi L-isfidi li nħolqu bħala riżultat ta’ l-evoluzzjoni demografika fl-UE ġew enfasizzati fil-Komunikazzjoni tal-Kummissjoni “Il-ġejjieni demografiku ta’ l-Ewropa – nibdlu sfida f’opportunità”[20]. Il-politika tas-saħħa u s-sigurtà fuq ix-xogħol tista’ tgħin biex jingħelbu dawn l-isfidi, prinċipalment billi l-post tax-xogħol jiġi aktar addattat għall-ħtiġijiet individwali u billi jkun hemm applikazzjoni aħjar ta’ prinċipji ergonomiċi serji fl-ippjanar tal-postijiet tax-xogħol u l-organizzazzjoni tax-xogħol. Għalkemm irridu nindirizzaw il-ħtiġijiet ta’ popolazzjoni attiva u li qed tixjiħ fl-Ewropa, madankollu ma rridux nitraskuraw is-sitwazzjoni ta’ ħaddiema iżgħar, speċjalment dik taż-żgħażagħ li huma partikolarment esposti għar-riskji marbutin mal-post tax-xogħol. Din, fil-fatt, twassal biex iċċaqlaq ir-riskju lejn l-iżgħar faxex ta’ etajiet u toħloq il-kundizzjonijiet għal problemi fil-futur. L-Aġenzija Ewropea mistiedna tipprovdi, permezz ta’ l-osservatorju tar-riskji li għandha, analiżi ta’ l-isfidi speċifiċi, f’dak li għandu x’jaqsam ma’ saħħa u sigurtà, li toħloq integrazzjoni akbar tan-nisa, tal-ħaddiema migranti u tal-ħaddiema iżgħar kif ukoll ikbar fl-età fis-suq tax-xogħol. Din tgħin fl-identifikazzjoni u s-superviżjoni tat-tendenzi u r-riskji ġodda, kif ukoll tal-miżuri indispensabbli. | 5.4. Ninfurżaw il-koerenza tal-politiki Biex ikunu aktar effettivi, il-protezzjoni u l-promozzjoni tas-saħħa u s-sigurtà tal-ħaddiema Ewropej jeħtieġu koordinazzjoni effettiva, fuq livell Komunitarju u nazzjonali, bejn il-politika tas-saħħa u s-sigurtà fuq ix-xogħol u l-politiki l-oħra li jistgħu jħallu impatt. Għalhekk huwa xieraq li jintużaw is-sinerġiji u li tiġi żgurata il-koerenza b’mod partikolari, fil-qafas tal-politiki msemmija hawn taħt: - Is-saħħa pubblika; - L-iżvilupp reġjonali u l-koeżjoni soċjali; - Is-swieq pubbliċi; - L-impjieg u r-ristrutturazzjonijiet; Il-Kummissjoni sa tassigura li l-inizjattivi għas-saħħa u s-sigurtà fuq ix-xogħol jiġu żviluppati skond il-politiki tas-saħħa pubblika dwar il-prevenzjoni ta’ mard u ħajja attiva itwal f’kundizzjoni ta’ saħħa tajba. L-implimentazzjoni ta’ din l-istrateġija tikkunsidra, b’mod partikolari, ir-riżultati tal-konsultazzjoni mnedija fl-2007 permezz tal-Green Paper, “Lejn Ewropa mingħajr dħaħen tat-tabakk: l-alternattivi strateġiċi fuq il-livell ta’ l-Unjoni Ewropea.”, kif ukoll ir-riżultati tal-konsultazzjoni li ntemmet f’Mejju 2006 dwar it-tema “Promozzjoni tas-saħħa mentali tal-popolazzjoni. Lejn strateġija għas-saħħa mentali għall-UE”. Il-Kummissjoni sa tara, permezz tal-grupp inter-dipartimentali “saħħa u sigurtà fuq ix-xogħol”, li l-inizjattivi ta’ l-oqsma politiċi l-oħra jikkunsidraw l-impatt tagħhom fuq il-protezzjoni tas-saħħa u s-sigurtà fuq ix-xogħol. Sa teżamina, b’mod partikolari, il-possibbiltajiet offruti mill-programmi differenti u l-fondi Komunitarji li jistgħu jikkontribwixxu għall-promozzjoni ta’ livelli aqwa ta’ protezzjoni tas-saħħa u tas-sigurtà tal-ħaddiema. | 6. NIPPROMWOVU T-TIBDIL FL-IMĠIEBA IL-LEġIżLAZZJONI TISTA’ ġġib evoluzzjoni fil-mudelli ta’ mġiba. Strateġija biex tippromwovi kultura ta’ prevenzjoni għandha tiġi indirizzata lejn il-komponenti kollha tas-soċjetà u tmur lil hinn mill-post tax-xogħol u l-popolazzjoni attiva. Għandha tikkontribwixxi biex toħloq kultura ġenerali li tagħti importanza sħiħa lill-prevenzjoni sanitarja u l-prevenzjoni tar-riskji. 6.1. L-integrazzjoni tas-saħħa u s-sigurt à fil-programmi ta’ edukazzjoni u ta’ taħriġ L-esperjenza miksuba fuq livell nazzjonali, reġjonali u lokali waqt l-implimentazzjoni ta’ l-istrateġija 2002-2006 turi l-importanza li tiġi żviluppata kultura ta’ prevenzjoni tar-riskji fil-programmi ta’ taħriġ f’kull livell taċ-ċiklu edukattiv u fl-oqsma kollha, anki fit-taħriġ professjonali u fl-università. It-tagħlim fl-iskejjel primarji għandu jkollu rwol importanti għaliex ir-riflessi essenzjali ta’ prevenzjoni jinkisbu tul it-tfulija. Attenzjoni għandha tingħata wkoll lit-taħriġ ta’ l-imprendituri żgħażagħ fir-rigward tal-ħarsien tas-saħħa u s-sigurtà fuq il-post tax-xogħol kif ukoll lit-taħriġ tal-ħaddiema dwar ir-riskji fl-intrapriża u l-mezzi biex wieħed ikun jista’ jevitahom u jegħlibhom. Dan hu importanti b’mod partikolari għall-SME u għall-ħaddiema migranti. F’dan il-kuntest, il-Fond Soċjali Ewropew għandu rwol essenzjali billi jappoġġa l-inizjattivi ta’ l-Istati Membri għall-iżvilupp ta’ kultura ta’ prevenzjoni fir-rigward tas-saħħa u s-sigurtà fuq ix-xogħol. L-Aġenzija Ewropea sa tkun mistiedna tagħmel inventarju tal-livell ta’ integrazzjoni tas-saħħa u s-sigurtà fil-politiki tat-taħriġ, b’mod partikolari professjonali, fl-Istati Membri. Skond din l-informazzjoni u l-parir tal-KKSS, il-Kummissjoni sa teżamina l-opportunità biex tippreżenta proposta ta’ rakkomandazzjoni. L-Istati Membri huma mistiedna jużaw aktar il-potenzjal li joffri il-Fond Soċjali Ewropew u fondi Komunitarji oħra għall-iżvilupp ta’ proġetti ta’ taħriġ ta’ min jimpjega u tal-ħaddiema fir-rigward tas-saħħa u s-sigurtà fuq ix-xogħol. | 6.2. Postijiet tax-xogħol li joffru kundizzjonijiet għas-saħħa aħjar u aktar sigurtà: inżidu s-saħħa u ngħinu biex tinħoloq aktar kuxjenza fi-ħdan l-intrapriża L-intrapriżi li jinvestu fil-protezzjoni tas-saħħa tal-ħaddiema tagħhom permezz tal-politiki attivi ta’ prevenzjoni jiksbu riżultati li jidhru: tnaqqis fl-ispejjez minħabba l-assenteiżmu, tnaqqis fir-rotazzjoni tal-persunàl, klijenti aktar sodisfatti, żieda fil-motivazzjoni, titjib fil-kwalità u immaġni aħjar ta’ l-intrapriża. Dawn l-effetti pożittivi jistgħu jissaħħu billi l-ħaddiema jitħeġġu biex, f’ambjent ta’ xogħol tajjeb, jadottaw stili ta’ ħajja li jtejbu l-istat tas-saħħa globali tagħhom. Il-Kummissjoni tħajjar lill-Istati Membri biex fl-istrateġiji nazzjonali tagħhom jaħsbu għall-inizjattivi speċifiċi li permezz tagħhom l-intrapriżi, b’mod partikolari l-SME, ikollhom aċċess għal assistenza teknika u servizz ta’ konsultazzjoni dwar il-promozzjoni tas-saħħa tal-ħaddiema. Il-Kummissjoni tistieden lill-Aġenzija Ewropea biex tiġbor u tagħti informazzjoni biex tgħin fl-iżvilupp ta’ kampanji ta’ promozzjoni tas-saħħa fuq ix-xogħol, b’sinerġija ma’ l-istrateġija u l-programmi Komunitarji tas-saħħa pubblika. Il-Kummissjoni tistieden lill-Fondazzjoni Ewropea għat-titjib tal-kundizzjonijiet tal-ħajja u tax-xogħol biex tanalizza l-effetti reali ta’ dawn il-kampanji. | Tibdil fl-imġiba fir-rigward tal-problemi ta’ saħħa u sigurtà fuq ix-xogħol isir permezz ta’, fost oħrajn, il-ħolqien ta’ kuxjenza fost l-atturi fl-intrapriżi u permezz tat-tħaddim effettiv u sħiħ fi ħdan l-intrapriżi tar-regoli dwar l-informazzjoni, it-taħriġ u l-parteċipazzjoni tal-ħaddiema li permezz tagħhom ikunu jistgħu jiksbu għarfien professjonali xierqa, jiżviluppaw riflessi preventivi u jagħmlu xogħlhom b’sigurtà. Il-ħolqien ta’ kuxjenza, b’mod partikolari fl-SME, tista’ tiġi infurzata, permezz ta’ inċentivi ekonomiċi diretti u indiretti għall-prevenzjoni. Dawn l-inċentivi jistgħu jinkludu eventwalment tnaqqis fil-kontribuzzjonijiet tas-sigurtà soċjali jew fil-primjum ta’ l-assigurazzjoni skond l-investimenti fit-titjib fuq il-post tax-xogħol u / jew it-tnaqqis ta’ diżgrazzji, l-għajnuniet ekonomiċi għat-twaqqif ta’ sistemi ta’ ġestjoni tas-saħħa u tas-sigurtà, l-introduzzjoni fil-proċeduri ta’ l-għotja ta’ kuntratti pubbliċi ta’ eżiġenzi fir-rigward ta’ saħħa u sigurtà applikabbli għat-twettiq tagħhom. L-Aġenzija Ewropea sa tkun mistiedna biex twaqqaf kampanji settorjali ta’ ħolqien ta’ kuxjenza immirati b’mod partikolari lejn l-SME, u biex tippromwovi l-ġestjoni tas-saħħa u tas-sigurtà fi ħdan l-intrapriżi permezz ta’ skambji ta’ esperjenzi u ta’ prattiki tajbin immirati lejn setturi speċifiċi. L-imsieħba soċjali huma mistiedna jiżviluppaw inizjattivi fil-qafas tad-djalogu soċjali settorjali u li jaraw li jkun hemm tisħiħ tar-rwol ta’ koordinazzjoni tar-rapreżentanti tal-ħaddiema fil-qafas tal-ġestjoni sistematika tar-riskji marbutin max-xogħol. | 7. NAFFJAĊĊAW RISKJI ĠODDA U DEJJEM AKTAR IMPORTANTI 7.1. Identifikazzjoni tar-riskji ġodda Ir-riċerka fundamentali u r-riċerka applikata t-tnejn li huma indispensabbli għat-titjib f’dik li hi għarfien dwar is-saħħa u s-sigurtà fuq ix-xogħol, għad-deskrizzjoni tax-xenarji li jinvolvu espożizzjoni, għall-identifikazzjoni tal-kawżi u l-effetti u għat-twaqqif ta’ soluzzjonijiet preventivi u ta’ teknoloġiji ġodda. Ir-riċerka xjentifika tipprovdi l-argumenti u l-provi li fuqhom għandhom jiġu bbażati d-deċiżjonijiet politiċi. Il-prijoritajiet rigward ir-riċerka għandhom l-aktar jinkludu kwistjonijiet psikosoċjali, problemi skeletro-muskolari, sustanzi perikolużi, l-għarfien tar-riskji għar-riproduzzjoni, il-ġestjoni tas-saħħa u tas-sigurtà, ir-riskji marbuta ma’ diversi fatturi li għandhom x’jaqsmu ma’ xulxin (pereżempju l-organizzazzjoni tax-xogħol u l-ippjanar tal-postijiet tax-xogħol, l-ergonomija, l-espożizzjoni doppja għal aġenti fiżiċi u kimiċi) u r-riskji potenzjali assoċjati man-nanoteknoloġiji. Fuq livell Komunitarju, sa jkun hemm tisħiħ ta’ l-isforzi, fost oħrajn, fil-qasam tas-seba’ qafas ta’ programm ta’ riċerka bl-appoġġ tal-pjattaforma teknoloġika għas-sigurtà tax-xogħol u ta’ l-ambjent li ppubblikat l-aġenda strateġika ta’ riċerka tagħha fl-2006. Diversi kwistjonijiet diġà ġew identifikati għas-sejħiet ta’ proposti fil-futur f’diversi oqsma – saħħa, nanoxjenza, nanoteknoloġiji, materjal u teknoloġiji ta’ produzzjoni ġodda, u xjenzi soċjo-ekonomiċi u umani – ta’ dan il-programm ta' qafas: il-valutazzjoni tad-dimensjoni ekonomika tas-saħħa u tas-sigurtà fuq ix-xogħol u ta’ kemm il-ħaddiema jkunu esposti għan-nanopartiċelli, il-ġestjoni tar-riskji industrijali, it-tagħmir ta’ protezzjoni, u s-sigurtà strutturali. Ma’ dawn irridu nżidu wkoll il-ħtieġa li l-programmi ta’ riċerka nazzjonali jiġu mqabbla. It-twaqqif ta’ pjattaformi teknoloġiċi nazzjonali jista’ jkollu rwol importanti f’dan ir-rigward. L-Aġenzija Ewropea mistiedna tippromwovi, fost l-istituzzjonijiet nazzjonali ta’ riċerka għas-saħħa u s-sigurtà, it-twaqqif ta’ prijoritajiet komuni, l-iskambju ta’ riżultati u l-għarfien tal-ħtiġijiet dwar s-saħħa u s-sigurtà fuq ix-xogħol fil-programmi ta’ riċerka. L-osservatorju tar-riskji ta’ l-Aġenzija Ewropea għandu jtejjeb l-antiċipazzjoni tar-riskji, inklużi dawk marbuta mat-teknoloġiji ġodda, mar-riskji bioloġiċi, ma’ l-iskambji kumplessi bejn il-bniedem u l-magni u l-impatt ta’ l-evoluzzjoni demografika. Il-Kummissjoni tinkoraġġixxi lill-Istati Membri u lill-imsieħba soċjali biex jippromwovu l-applikazzjoni prattika u mgħaġġla tar-riżultati tar-riċerka fundamentali billi tipprovdi strumenti sempliċi ta’ prevenzjoni għad-dispożizzjoni ta’ l-intrapriżi b’mod partikolari ta’ l-SME. | 7.2. Il-promozzjoni tas-saħħa mentali fuq ix-xogħol Bħalissa, il-problemi marbuta ma’ saħħa mentali ħażina huma r-raba’ kawża l-aktar frekwenti ta’ inkapaċità fuq ix-xogħol. Id-WHO tistma, li minn issa sa l-2020 id-dipressjoni sa tkun il-kawża ewlenija ta’ l-inkapaċità li jaħdmu. Il-post tax-xogħol jista’ jkun post li jgħin fil-prevenzjoni tad-disturbi psikoloġiċi u fil-promozzjoni ta’ saħħa mentali aħjar. Il-Kummissjoni tinkoraġġixxi lill-Istati Membri biex fl-istrateġiji tagħhom jintegraw inizjattivi speċifiċi maħsuba għall-prevenzjoni ta’ problemi tas-saħħa mentali u l-promozzjoni tas-saħħa mentali b’sinerġija ma’ l-inizjattivi Komunitarji anke fil-kuntest tax-xogħol ta’ nies b’diżabiltà mentali. Il-Kummissjoni tisħaq fuq l-importanza tan-negozjati bejn l-imsieħba soċjali dwar il-prevenzjoni tal-vjolenza u l-fastidju sesswali fuq ix-xogħol u tinkoraġġihom jaslu għall-konklużjonijiet mill-valutazzjoni ta’ l-implimentazzjoni tal-qafas ta’ ftehim fuq il-livell Ewropew dwar l-istress fuq ix-xogħol. | 8. NIKKALKULAW IL-PROGRESS LI SAR L-IżVILUPP TA’ STRUMENTI ġODDA BIEX JIġU KKALKULATI L-PROGRESS U L-ISFORZ TA’ KULL MIN HU KKONċERNAT, KEMM FUQ LIVELL NAZZJONALI KIF UKOLL FUQ LIVELL EWROPEW, HUWA MEħTIEġ BIEX tiġi żgurata s-superviżjoni ta’ l-implimentazzjoni ta’ din l-istrateġija. Fil-kuntest tal-programm statistiku Komunitarju, il-Kummissjoni adottat proposta ta’ Regolament tal-Parlament Ewropew u tal-Kunsill biex, fost oħrajn, jissaħħu l-metodoloġiji ESAW[21] u EODS[22] u biex tiġi żgurata t-trażmissjoni sistematika ta’ dawn id-data amministrattivi mill-Istati Membri lill-Kummissjoni. Il-Kummissjoni issaħħaħ ukoll il-ġbir ta’ data statistika fuq is-saħħa u s-sigurtà fuq ix-xogħol fil-qafas ta'stħarriġ permezz ta’ studju. Il-Kummissjoni se tiżviluppa, b’kooperazzjoni mal-KKSS, sistema komuni li tippermetti l-ġbir u t-tpartit ta’ informazzjoni dwar il-kontenut ta’ l-istrateġiji nazzjonali, il-valutazzjoni ta’ kemm il-miri stabbiliti jintlaħqu kif ukoll ta’ kemm effiċjenti l-istrutturi nazzjonali ta’ prevenzjoni u ta’ l-isforzi li jkunu saru. Hi se tippromwovi l-izvilupp ta’ indikaturi kwalitattivi sabiex ittejjeb id-data pprovduta mill-istatistika Ewropea u l-istħarriġ ta’ opinjoni dwar is-saħħa u s-sigurtà fuq ix-xogħol. | 9. IL-PROMOZZJONI TAS-SIGURTÀ U TAS-SAĦĦA FUQ LIVELL INTERNAZZJONALI F’ekonomija dejjem aktar globalizzata, l-UE għandha kull interess biex turi n-normi tax-xogħol fid-dinja kollha, billi taħdem multilateralment b’kooperazzjoni ma’ l-organiżmi internazzjonali kompetenti u bilateralment fil-qafas tar-relazzjonijiet tagħha ma’ pajjiżi terzi. Għandha wkoll tgħin lill-pajjiżi kandidati biex jippreparaw ruħhom għall-implimentazzjoni ta’ l- acquis communautaire . F’dan il-kuntest, l-UE għandha tippromwovi l-prinċipji ta’ prevenzjoni li ddefinit fil-politika tagħha dwar is-sigurtà u s-saħħa fuq ix-xogħol billi: - issaħħaħ il-kooperazzjoni ma’ l-ILO, id-WHO u organizzazzjonijiet internazzjonali oħra biex jippromwovu livelli ta’ protezzjoni ogħla fuq livell dinji, - tikkollabora ma’ pajjiżi oħrajn biex tippromwovi l-implimentazzjoni ta’ l-istrateġija globali dwar is-sigurtà u s-saħħa fuq ix-xogħol, adottata mill-ILO fl-2003, kif ukoll ir-ratifikazzjoni tal-konvenzjoni dwar il-qafas promozzjonali għas-sigurtà u s-saħħa fuq ix-xogħol adottata fl-2006, - tinkoraġġixxi lill-Istati Membri biex jirratifikaw il-konvenzjonijiet ta’ l-ILO, - taħdem mal-pajjiżi terzi u l-organizzazzjonijiet internazzjonali biex tikseb projbizzjoni globali tal-produzzjoni, tal-kummerċjalizzazzjoni u ta’ l-użu ta’ l-asbestos u ta’ prodotti li fihom l-asbestos, kif ukoll billi tippromwovi s-saħħa u s-sigurtà fuq ix-xogħol b’mod ġenerali, - titjib tal-ġabra ta’ data dwar id-diżgrazzji permezz ta’ ħtiġijiet ta’ rappurtar ta’ diżgrazzji serji, u b’hekk titjieb il-komparabbiltà ta’ tali data , - issaħħaħ il-kooperazzjoni ma’ l-ekonomiji żviluppati, bħal l-Istati Uniti, il-Kanada, l-Awstralja u l-Ġappun, kif ukoll ma’ l-ekonomiji li qed jispikkaw bħal ma’ huma ċ-Ċina u l-Indja, - tgħin lill-pajjiżi kandidati fl-isforzi tagħhom biex jimplimentaw l- acquis fil-qasam tas-saħħa u s-sigurtà fuq ix-xogħol. 10. KONKLUŻJONIJIET Għal raġunijiet ekonomiċi u fl-istess waqt umani, is-saħħa u s-sigurtà fuq ix-xogħol jistħoqqilhom ikunu fuq quddiem nett ta’ l-aġenda politika Komunitarja. L-impenn fil-qalba ta’ l-istrateġija ta’ Liżbona biex jiżdiedu l-impjiegi u l-produttività għal kompetittività akbar jesiġi d-doppju ta’ l-isforzi min-naħha ta’ l-atturi kollha kkonċernati biex itejbu r-riżultati fis-saħħa u s-sigurtà fuq ix-xogħol fl-UE. Ir-rwol tas-saħħa u s-sigurtà fuq ix-xogħol huwa primordjali biex tissaħħaħ il-kompetittività u l-produttività ta’ l-intrapriżi u tikkontribwixxi għal vijabbiltà tas-sistemi ta’ ħarsien soċjali, għaliex dan jittraduċi ruħu fi tnaqqis ta’ l-ispejjeż li jġibu magħhom id-diżgrazzji, l-inċidenti u l-mard u f’motivazzjoni akbar tal-ħaddiema. Il-piż li d-diżgrazzji fuq ix-xogħol u l-mard b’rabta max-xogħol jirrappreżentaw għas-sistemi ta’ ħarsien soċjali pubbliċi u privati huwa enormi u jesiġi li jiġi indirizzat b’mod integrat, koordinat u strateġiku. Jeżiġi wkoll il-kollaborazzjoni bejn il-partijiet interessati ewlenien fl-Unjoni Ewropea fl-iżvilupp tal-politiki Komunitarji u nazzjonali. Il-Kummissjoni, b’kooperazzjoni mal-kumplament tal-parteċipanti involuti, se tispeċifika, fl-iskeda ta’ l-Aġenda soċjali, l-azzjonijiet konkreti - marbutin ma’ kalendarju preċiż, biex jittieħdu fuq livell Komunitarju, bħala kompliment għall-azzjonijiet li l-Istati Membri sa jimpenjaw ruħhom li jniedu. Permezz ta’ din il-komunikazzjoni, il-Kummissjoni trid tħeġġeġ lill-partijiet kollha biex jiġbdu ħabel wieħed ħa jitnaqqas il-prezz għoli li jrid jitħallas għad-diżgrazzji fuq ix-xogħol u l-mard marbut miegħu, kif ukoll biex il-benessri fuq ix-xogħol isir xi ħaġa konkreta għaċ-ċittadini Ewropej, u b’hekk jikkostitwixxi pass konkret ’il quddiem fl-implimentazzjoni ta’ l-aġenda għaċ-ċittadini, adottata fl-10 ta’ Mejju 2005. [1] Politika bbażata fuq l-Artikolu 137 KE. [2] Rapport dwar il-valutazzjoni ta’ l-istrateġija Komunitarja għas-saħħa u s-siġurtà fuq il-post tax-xogħol 2002-2006 [SEG(2007) 214]. [3] "Gender issues in safety and health at work". Aġenzija Ewropea għas-sigurtà u s-saħħa fuq il-post tax-xogħol, 2003. [4] SEG(2007) 214. [5] KUMM(2004) 62 tal-5.02.2004. [6] ĠU L 245, tas-26.8.1992, p. 6. [7] ĠU L 159, tat-30.4.2004, p. 1. [8] ĠU L 114, tas-27.4.2006, p. 38. [9] ĠU L 245, tas-26.8.1992, p.23. [10] ĠU L 348, tat-28.11.1992, p.9. [11] ĠU L 404, tal-31.12.1992, p.10. [12] ĠU L 113, tat-30.4.1992, p.19. [13] ĠU L 307, tat-13.12.1993. [14] ĠU L 53 tat-28.2.2003, p. 45. [15] ĠU L 238, tal-25.9.2003, p.28. [16] KUMM(2005) 97 finali tas-16.3.2005. [17] KUMM(2005) 535 finali tal-25.10.2005. [18] KUMM(2006) 390 finali ta’ l-14.07.2006. [19] Eurostat – stħarriġ fuq il-forzi tax-xogħol 1999; modulu ad hoc "Diżgrazzji fuq il-post tax-xogħol u problemi tas-saħħa marbuta max-xogħol", ippubblikat fil-"Panorama ta’ l-Unjoni Ewropea: ħidma u saħħa fl-UE; analiżi statistika". [20] KUMM(2006) 571. [21] European statistics of accident of work (Statistika Ewropea ta’ l-inċidenti fuq il-post tax-xogħol). [22] European occupational diseases statistics (Statistika Ewropea tal-mard fuq il-post tax-xogħol).